**הצעת חוק הביטוח הלאומי (תיקון- פטור מדמי ביטוח לתלמידות מדרשות תורניות לבנות),**

**התשע"ג- 2013**

על פי חוק הביטוח הלאומי [נוסח משולב], התשנ"ה-1995 (להלן: "החוק"), כל תושב ישראל נדרש לשלם דמי ביטוח מגיל 18.

סעיף 351 (יא) (2א) לחוק מעניק פטור מתשלום דמי ביטוח לתלמיד במוסד חינוכי על יסודי, למי שמצוי בהכשרה מקצועית , לחניך במכינה קדם צבאית או למתנדב בשנת שירות, וזאת מגיל 18 ועד גיל 21, בעד התקופה בה הוא תלמיד, חניך או מתנדב לפי העניין, והכל בתנאי שהחל לשרת בשירות סדיר או בשרות לאומי בהתנדבות לפני שמלאו לו 21 שנים.

כמו כן ובנוסף לכך, מכוח סעיף 351 (יא) (2ב) לחוק, מוענק פטור מתשלום דמי ביטוח לאומי למשך 12 חודשים לכל מבוטח שטרם מלאו לו 21, ובלבד שהחל לשרת בשירות סדיר או בשרות לאומי בהתנדבות לפני שמלאו לו 21 שנים. פטור זה אינו מותנה בלימודים או התנדבות.

כיום, פונות נשים רבות לאחר סיום לימודיהם התיכוניים ללימודים תורניים במסגרת מדרשות תורניות לבנות הפזורות בכל רחבי הארץ. נשים אלה דוחות את גיוסם לצה"ל או את התנדבותן בשרות הלאומי בכשנה עד שנתיים לצורך לימודים אלה.

בהתאם לסעיף 351 (יא) (2ב) לחוק, זכאיות נשים אלו לפטור מתשלום דמי הביטוח מסיום לימודיהם התיכוניים לתקופה של עד 12 חודשים (קרי עד לחודש יוני של אותה שנה). אולם בפועל, אותן נשים מתחילות לשרת בשירות הלאומי רק בחודש ספטמבר- אוקטובר של אותה שנה או לשרת בשרות סדיר אף מאוחר מכך (זאת בשל מועדי הגיוס השונים וצרכי הצבא). על כן, חלקן ממשיכות בלימודיהן במדרשה וזאת עד למועד הגיוס/ השירות, אך במקביל נאלצות לעבוד על מנת לממן את תשלומי דמי הביטוח לתקופה זו.

הצעת החוק שבנדון מבקשת לכלול בסעיף 351 (יא) (2א) נשים הלומדות במדרשות תורניות לבנות ולפטור אותן מתשלום דמי הביטוח מיום שמלאו להן 18 שנים וכל עוד לא מלאו להן 21 שנים בתקופת לימודיהן במדרשה, ובלבד שהחלו לשרת בשירות סדיר או בשירות לאומי בהתנדבות בטרם מלאו להן 21 שנים.

**אנו תקווה, כי הצעת החוק תטיב עם ציבור הנשים הלומדות במדרשות לבנות, בתקופה שעד למועד התנדבותן לשרות הלאומי או גיוסן לצבא.**